“กรมบัญชีกลาง” เผยใช้จ่ายงบปี 63 แล้ว 2.12 ล้านลบ. จี้ส่วนราชการ ลงนามให้ทัน 31 พ.ค.นี้
"กรมบัญชีกลาง" เผยตัวเลขงบปี 63 จ่ายแล้ว 2.12 ล้านลบ. คิดเป็น 66.37% จี้ส่วนราชการลงนามให้ทัน 31 พ.ค.63
"กรมบัญชีกลาง" เผยตัวเลขงบปี 63 จ่ายแล้ว 2.12 ล้านลบ. คิดเป็น 66.37% จี้ส่วนราชการลงนามให้ทัน 31 พ.ค.63
26 พ.ค. 2563

น.ส.วิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่คณะรัฐมนตรี (ครม.) ได้มีมติ เมื่อวันที่ 21 เม.ย.63 เห็นชอบผลการพิจารณางบประมาณรายจ่าย ประจำปีงบประมาณ พ.ศ. 2563 ที่จะนำมาจัดทำร่าง พ.ร.บ.โอนงบประมาณรายจ่าย พ.ศ. … ซึ่งรายการงบประมาณที่จะนำมาโอน ประกอบด้วย
1) รายจ่ายประจำที่ยังมิได้เบิกจ่ายหรือยังไม่มีข้อผูกพัน หรือสามารถชะลอข้อผูกพันได้ ณ วันที่ 7 เม.ย.63
2) รายจ่ายลงทุน อาทิ รายการปีเดียวที่ยังไม่ประกาศดำเนินการจัดซื้อจัดจ้างภายในวันที่ 7 เม.ย.63 และ/หรือไม่สามารถลงนามได้ภายในวันที่ 31 พ.ค.63 รายการที่สามารถชะลอการดำเนินการโดยไม่ก่อให้เกิดความเสียหายต่อทางราชการ หรือไม่สามารถดำเนินการได้ในปีงบประมาณ พ.ศ. 2563
และ 3) งบประมาณที่ไม่สามารถดำเนินการได้ตามวัตถุประสงค์ หรือมีเงินรายได้เพียงพอของหน่วยงานรัฐสภา หน่วยงานของศาล องค์กรอิสระตามรัฐธรรมนูญ องค์กรอัยการ องค์การมหาชน หน่วยงานของรัฐและทุนหมุนเวียน
ดังนั้น เพื่อให้ทุกหน่วยงานเร่งรัดการใช้จ่ายรายจ่ายลงทุนที่เหลือ ให้สามารถลงนามให้แล้วเสร็จภายในเดือน พ.ค.63 กรมบัญชีกลางจึงได้ส่งคณะทำงานเฉพาะกิจลงไปยังหน่วยงาน เพื่อให้การใช้จ่ายเงินปีงบประมาณ พ.ศ. 2563 เป็นไปตามเป้าหมายที่กำหนด
โดยขณะนี้ผลการใช้จ่ายเงินงบประมาณรายจ่าย ประจำปีงบประมาณ พ.ศ. 2563 (ข้อมูลตั้งแต่วันที่ 1 ต.ค.62 – 15 พ.ค.63) งบประมาณภาพรวมใช้จ่ายแล้ว 2,123,781 ล้านบาท ของวงเงินงบประมาณ 3,200,000 ล้านบาท คิดเป็น 66.37% แบ่งเป็น 1) รายจ่ายลงทุน ใช้จ่ายแล้ว 293,523 ล้านบาท ของวงเงิน 597,091 ล้านบาท คิดเป็น 49.16%
2) รายจ่ายประจำใช้จ่ายแล้ว 1,830,258 ล้านบาท ของวงเงิน 2,602,909 ล้านบาท คิดเป็น 70.32% สำหรับเงินงบประมาณที่กันไว้เบิกเหลื่อมปี ใช้จ่ายแล้ว 257,415 ล้านบาท ของวงเงิน 259,024 ล้านบาท คิดเป็น 99.38%